wickkiey/tamil-wikipedia-chunked huggingface dataset:
# வை. மு. கோதைநாயகி

## மேடைப் பேச்சாளராக

இவரது மேடைப் பேச்சுக்களைக் கேட்க ஏராளாமானோர் கூடுவார்கள். பேசும் போது இடையிடையே குட்டிக் குட்டிக் கதைகளைச் சொல்லுவார். காங்கிரஸ் இயக்கத்தில் செயல்திறன் மிக்க உறுப்பினராக வை.மு.கோ. அம்மையார் விளங்கினார். தீரர் சத்தியமூர்த்தி, காமராசர், மூதறிஞர் இராஜாஜி போன்றோர் அம்மையாருடன் நட்புடையவர்களாக இருந்தனர். தீரர் சத்தியமூர்த்தியின் கூட்டங்களில் அம்மையார் கலந்து கொண்டு கடவுள் வாழ்த்துப் பாடலையும், பாரதியாரின் தேசிய எழுச்சி மிக்க பாடல்களையும் பாடியுள்ளார்.
ராஜாஜியின் தலைமையில் ஒரு பொதுக் கூட்டத்தில் இவர் பேசியதைக் கேட்டு, தான் பேசும் கூட்டங்களிலெல்லாம் இவரையும் பேசச் சொல்லி அன்பாக உத்தரவிட்டார் ராஜாஜி.
# வை. மு. கோதைநாயகி

## கருநாடக இசைப் பாடகராக

வை.மு.கோ. அம்மையார் இசையில் மிகுந்த ஈடுபாடுடையவராக விளங்கினார். கருநாடக இசைப் பாடல்களைப் பாடுவதிலும் வல்லவராக இவர் இருந்தார். அவரது குரல் வளம், உச்சரிப்பு, பாடும் திறன் பலரை அவர் பாட்டுக்கு அடிமையாக்கியிருந்தது. காங்கிரஸ் மேடைகள் தோறும் நாட்டுப்பற்று உள்ள பாடல்களைஅம்மையார் பாடினார். அத்துடன் வீட்டில் முடங்கிக் கிடந்த பெண்களின் இசைஆற்றலை வெளிக் கொணரப் பாடுபட்டுள்ளார். அந்த வரிசையில் ஒருவர் புகழ் பெற்ற டி. கே. பட்டம்மாள் ஆவார். வை.மு.கோ. இனிய குரலில் பாடுவதை மெய்மறந்து பாரதியார் இரசித்ததாகக் கூறுவார்கள். மகாகவி பாரதியாரின் பாராட்டைப் பெற்றவர். அம்மையார் வானொலியிலும் இசைநிகழ்ச்சிகளை வழங்கி அதனை இசைத்தட்டுகளாகவும் கொடுத்துள்ளார் என்பது குறிப்பிடத்தக்கது.  
வை.மு.கோ. மேடைகளில் பாடுவதன்றிப் பல பாட்டுகளையும் புனைந்துள்ளார். இவர் சில அபூர்வ ராகங்களில் இயற்றிய கிருதிகள் எல்லாம் சமீபத்தில் 'இசை மார்க்கம்' என்ற புத்தகமாக வெளி வந்துள்ளன. முப்பதுகளில் வை.மு.கோ வீட்டில் வசித்த பி.ராமபத்ரன் என்பவர் இப்புத்தகத்தைப் பதிப்பித்துள்ளார். அம்பா மனோஹரி, கங்கணாலங்காரி, அம்சப்ரமாரி, தவளி ஹம்சி போன்ற அபூர்வ ராகங்களிலுள்ள இந்த கிருதிகள், கர்நாடக இசைப் பாடகர்களால் இப்போது மேடைகளில் பாடப்பட்டு வருகின்றன.  
சுப்பிரமணிய பாரதியார், வை.மு.கோ.விற்காகவே தம் ஆடுவோமே, பள்ளுப் பாடுவோமே என்ற பாட்டைப் புனைந்ததாகவும், பின்னர் டி. கே. பட்டம்மாள் இந்தப் பாட்டினால் பிரபலமானார் என்பது மற்றொரு செய்தியாகும்.
# வை. மு. கோதைநாயகி

## விடுதலைப் போராட்டத்தில் ஈடுபாடு

பத்திரிகையாளராக, நாவலாசிரியராக மட்டுமிருந்த வை.மு.கோ.வுக்கு அன்னி பெசன்ட் அம்மையார் மூலமாகத் தேசபக்தர், சமூகத் தொண்டர் அம்புஜம் அம்மாளின் நட்பு ஏற்பட்டது. தந்தை சீனிவாச ஐயங்கார் இல்லத்துக்கு 1925-ஆம் ஆண்டு மகாத்மா காந்தி வருகை தந்த போது வை.மு.கோதை நாயகி அம்மாள் காந்தியைச் சந்தித்தார். இந்நிகழ்வு வை.மு.கோவின் வாழ்க்கையில் பெரும் திருப்பத்தை ஏற்படுத்தியது. காந்தியின் எளிமையான தோற்றமும், ஆராவாரமற்ற அவரது உறுதியான நாவன்மையும் அம்மையாரை மிகவும் கவர்ந்தது. பட்டாடையே உடுத்திப் பழக்கப்பட்ட வை.மு.கோ. அது முதல் கதர் புடவையையே அணியத்தொடங்கினார். மங்கல நாணைத் தவிர ஆடம்பரமான அணிகலன்களைத் தவிர்த்து, வேறு நகைகளை அணிவதில்லை என்று உறுதி பூண்டு அதையும் இறுதி வரையில் கடைப்பிடித்தார். பின்பு அம்புஜம் அம்மையார், ருக்மணி இலட்சுமிபதி, வசுமதி இராமசாமி ஆகியவர்களுடன் இணைந்து சமூக சேவையில் ஈடுபட்டார்.  
1931-இல் மகாத்மா காந்தி கள்ளுக்கடை மறியலில் ஈடுபட வேண்டும் என்று அழைப்பு விடுத்தபோது அம்மையார் அதை ஏற்று திருவல்லிக்கேணியில் தற்போதைய பெசண்ட் ரோட்டில் திருமலாச்சாரி பள்ளி இருக்குமிடத்தின் அருகே இருசப்ப கிராமணித் தெருவில் இருந்த கள்ளுக்கடை முன் மறியல் செய்தார். சென்னை சைனா பஜாரில் தடையை மீறி ஊர்வலம் சென்றதால், தலைவர்கள் பலருடன் கோதைநாயகியும் கைது செய்யப்பட்டார். ஆறு மாதச் சிறைத் தண்டனையும் நூறு ரூபாய் அபராதமும் விதிக்கப்பட்டது. அபராதம் கட்ட மறுத்ததால் கூடுதலாக நான்கு வாரம் சிறைத் தண்டனை அம்மையாருக்கு விதிக்கபட்டது.  
1932-இல் ‘லோதியன் கமிஷனுக்கு’ எதிராக நடந்த போராட்டத்தில் கலந்து கொண்டும், அன்னியத் துணி எதிர்ப்பு இயக்கத்தில் கலந்துகொண்டதற்காகவும் கோதையை வேலூர் சிறையில் அடைத்தார்கள். ஓர் எழுத்தாளர் என்ற முறையில் சிறையில் இருந்த காலத்தைப் பயனுள்ளதாகப் பயன்படுத்திக் கொண்டார். ஒவ்வொரு கைதியையும் தனித்தனியாகச் சந்தித்து அவர்கள் சிறைக்குள் தள்ளப்பட்ட காரணங்களைக் கேட்டு அவற்றை நாவலாக எழுதத் தொடங்கினார். சிறைக்கைதிகளை வன்முறை பாதையிலிருந்து திசை திருப்பி காந்திய பாதைக்குக் கொண்டு செல்ல முயன்றார். அதில் ஓரளவு வெற்றியும் பெற்றார். சிறையில் இருந்தபோது "சோதனையின் கொடுமை", "உத்தமசீலன்" ஆகிய புதினங்களை எழுதினார். இவர் சிறையில் இருந்த போது ஜகன்மோகினி இதழை இவரது கணவர் வை.மு.பார்த்த சாரதி தொடர்ந்து நடத்தினார்.
# வை. மு. கோதைநாயகி

## இட மாற்றம்

இரண்டாவது உலகப்போரின் போது ஏற்பட்ட அச்சம் காரணமாக மக்கள் பலரும் சென்னையை விட்டு வெளியேறினர். வை.மு. கோ. அம்மையாரும் "ஜகன்மோகினி' அச்சகத்தோடு சென்னைக்கு அடுத்த செங்கல்பட்டு அருகேயிருந்த சிங்கபெருமாள் கோயில் எனப்படும் சிற்றூரில் குடியேறினார். ஜகன்மோகினி வெற்றிக்கு அதில் சித்திரம் வரைந்த சாமுவேல் என்ற ஓவியர் ஒரு காரணமாவார். இவர் இறுதிவரை ஜகன்மோகினி சிறப்பாக வெளிவர உறுதுணையாக இருந்தார். நாடு விடுதலை அடைந்தவுடன் மீண்டும் சென்னைக்கே "ஜகன்மோகினி' அலுவலகத்தையும் அச்சகத்தையும் அம்மையார் கொண்டுவந்தார்.
# வை. மு. கோதைநாயகி

## திரைப்படத்துறை

1930-களில் அம்மையார் 'டாக்கி' என்று அக்காலத்தில் சொல்லப்பட்ட திரைப்படத் துறையிலும் முத்திரை பதித்துள்ளார். வை.மு.கோ.அம்மையார் திரைப்படத் தணிக்கைக் குழுவின் உறுப்பினராகப் பத்தாண்டுகள் பணியாற்றினார். அவர் தணிக்கைக் குழு உறுப்பினராக இருந்தபோது, தாம் தணிக்கை செய்த காட்சிகள் மீண்டும் திரைப்படங்களில் இடம்பெற்றுள்ளனவா என்பதை அறிந்து கொள்ள அத்திரைப்பட அரங்கிற்குத் தன்னை யாரும் அறியாமல் இருக்கத் தலையில் முக்காடிட்டுக் கொண்டு சென்று படம் பார்ப்பது வழக்கம். 'அதிஷ்டம்' என்ற திரைப்படத்தில் தான் தணிக்கை செய்த காட்சிகள் மீண்டும் திரையிடப்பட்டிருப்பதை அறிந்து அப்படத்தை மீண்டும் தணிக்கை செய்ய அனுப்பினார். இவ்வாறு தாம் செய்யும் பணிகளை மிகுந்த ஈடுபாட்டுடனும், பொறுப்புணர்ச்சியுடனும் செய்தார்.  
கோதை நாயகியின் நாவல்கள் பல பிற்காலத்தில் திரைப்படங்களாக எடுக்கப்பட்டன. அவரது 'அனாதைப் பெண்' என்ற நாவலை ஜுபிடர் பிக்ஸர்ஸ் நிறுவனம் திரைப்படமாகத் தயாரித்து வெளியிட்டது. அம்மையாரின் 'தயாநிதி' என்ற நாவல் சித்தி என்ற பெயரில் வெளிவந்து மிகுந்த புகழ் பெற்றது. மேலும் ராஜமோகன் (1937), தியாகக்கொடி, நளினசேகரன், (1966) போன்ற படங்கள் குறிப்பிடத்தக்கன. ‘சித்தி’ படத்துக்கான சிறந்த 'கதையாசிரியர் விருது' கோதைநாயகிக்கு அவர் இறந்த பின் வழங்கப்பட்டது.
# வை. மு. கோதைநாயகி

## பொதுத் தொண்டுகள்

வை.மு.கோ அம்மையார் இலவசமாக குழந்தைப்பேறு மருத்துவம் பார்ப்பதும் உண்டு. தமது உறவினர்களுக்கு மட்டுமின்றித் தன்னை நாடிவந்து குழந்தைப்பேறு பார்க்க வேண்டும் என்று யார் அழைத்தாலும் சாதி சமய வேறுபாடின்றி அவர்கள் இருப்பிடத்திற்கே சென்று மருத்துவம் பார்ப்பார். இந்தியா சுதந்திரம் பெற்ற அன்று அம்மையார் அதனைச் சிறப்பாகக் கொண்டாடி மகிழ்ந்தார்.  
1948-ஆம் ஆண்டு சனவரி 30-ஆம் நாள் காந்தி மறைந்த பின்பு 13-ஆம் நாள் அவரது சாம்பல் நாடெங்கும் கடலில் கரைக்கப்பட்டது. சென்னையில் நடந்த சாம்பல் கரைப்பு நிகழ்ச்சியில் கலந்து கொண்ட அமமையார் காந்தியின் நினைவாக மார்ச்சு மாதம் 2-ஆம் நாளன்று **மகாத்மாஜி சேவா சங்கம்** என்ற சங்கத்தைத் திருவல்லிக்கேணியில் தொடங்கினார். அச்சங்கத்தின் வாயிலாக ஏழைகளுக்கும் ஆதரவற்ற குழந்தைகள், பெண்களுக்கும் பல்வேறு உதவிகளைச் செய்தார்.  
வை.மு.கோ.அம்மையாரின் தேசிய சேவையைப் பாராட்டிக் காங்கிரஸ் அரசாங்கம் அவருக்குச் செங்கல்பட்டுக்கு அருகே 3 ஏக்கர் நிலமும் மற்றொரு இடத்தில் 7 ஏக்கர் நிலமும் வழங்கிச் சிறப்பித்தது. ஆனால் அவ்வாறு தனக்குக் கிடைத்த நிலத்தைப் பூமிதான இயக்கத்திற்காக வினோபாவேயிடம் அம்மையார் வழங்கிவிட்டார்.
# வை. மு. கோதைநாயகி

## இறுதிக் காலம்

1956-ஆம் ஆண்டில் அம்மையாரின் ஒரே மகனான ஸ்ரீநிவாசன் திடீரென்று இறந்தார். அவரது மறைவு அம்மையாரை நிலைகுலைய வைத்துவிட்டது. பெண்களின் வழிகாட்டியாக, சிறந்த விடுதலைப்போராட்ட வீராங்கனையாக, நாடக ஆசிரியராக, நாடக இயக்குநராக, இசை வல்லவராக, பத்திரிக்கை ஆசிரியராகப் பன்முக ஆற்றலுடன் விளங்கிய நாவல் ராணியாகிய வை.மு.கோதைநாயகி அம்மாள், தன் மகன் இறந்து தான் மட்டும் இருக்கிறோமே என்று வருந்தி சரியாக உணவு உண்ணாமல் உறக்கமின்றி உடம்பை வருத்திக் கொண்டார். அதனால் அம்மையார் கொடிய காச நோய்க்கு ஆளானார். தாம்பரம் காசநோய் மருத்துவமனையில் உரிய சிகிச்சை பெற்றும் பலனின்றி 1960-ஆம் ஆண்டு பிப்ரவரி மாதம் 20-ஆம் நாள் மருத்துவமனையிலேயே இறந்தார்.
# வை. மு. கோதைநாயகி

## வை.மு. கோதைநாயகி அம்மாளின் சில படைப்புகள்

ஜகன் மோகினி இதழில் வெளிவந்த வை.மு. கோதைநாயகி அம்மாளின் சில படைப்புகள்  
1. வைதேகி (1925 – 4 பதிப்புகள்)
1. பத்மசுந்தரன் (1926 – 3 பதிப்புகள்)
1. சண்பகவிஜயம் (1927 – 2 பதிப்புகள்)
1. ராதாமணி (1927 – 4 பதிப்புகள்)
1. கௌரிமுகுந்தன் (1928 – 2 பதிப்புகள்)
1. நவநீதகிருஷ்ணன் (1928 – 2 பதிப்புகள்)
1. கோபாலரத்னம் (1929)
1. சியாமளநாதன் (1930 -2 பதிப்புகள்)
1. சுகந்த புஷ்பம் (1930)
1. ருக்மிணீகாந்தன் அல்லது ஆபத்தில் காக்கும் அன்பர்கள் (1930)
1. வீர வசந்தா அல்லது சுயேச்சையின் பரிபவம் (1930)
1. நளினசேகரன் அல்லது செருக்காலழிந்த சீமாட்டி (1930)
1. உத்தமசீலன் (1932 – 3 பதிப்புகள்)
1. கதம்பமாலை (1932 – 2 பதிப்புகள்)
1. பரிமள கேசவன் (1932 – 2 பதிப்புகள்)
1. மூன்று வைரங்கள் (1932 -2 பதிப்புகள்)
1. காதலின் கனி (1933 – 2 பதிப்புகள்)
1. சோதனையின் கொடுமை (1933 – 2 பதிப்புகள்)
1. படாடோபத்தின் பரிபவம் (1933 -2 பதிப்புகள் )
1. சாருலோசனா (1933 – 3 பதிப்புகள்)
1. தியாகக்கொடி (1934 – 2 பதிப்புகள்)
1. புத்தியே புதையல் (1934 – 2 பதிப்புகள்)
1. ஜயசஞ்சீவி (1934 – 4 பதிப்புகள்)
1. அமிர்த தாரா (1935 – 4 பதிப்புகள்)
1. ஆனந்தசாகர் (1935 -3 பதிப்புகள்)
1. பட்டமோ பட்டம்(1935 – 2 பதிப்புகள்)
1. பிச்சைக்காரக் குடும்பம் (1935 – 2 பதிப்புகள்)
1. பொங்கும் காதல் அல்லது மங்களபாரதி (1935 – 2 பதிப்புகள்)
1. அநாதைப் பெண் (1936 – 4 பதிப்புகள்)
1. இன்பஜோதி (1936 – 2 பதிப்புகள்
1. பிரேம பிரபா (1936 – 2 பதிப்புகள்)
1. ராஜமோஹன் (1936 – 2 பதிப்புகள்)
1. அன்பின் சிகரம் (1937 – 2 பதிப்புகள்)
1. சந்திர மண்டலம் (1937 – 2 பதிப்புகள்)
1. மாயப் பிரபஞ்சம் (1937 – 2 பதிப்புகள்)
1. உளுத்த இதயம் (1938)
1. மகிழ்ச்சி உதயம் (1938 – 4 பதிப்புகள்)
1. மாலதி (1938 – 3 பதிப்புகள்)
1. வத்ஸகுமார் (1938 )
1. வாழ்க்கையின் நாதம் அல்லது வானக்குயில் (1938 )
1. ஜீவியச்சுழல் (1938 -2 பதிப்புகள் )
1. கலா நிலையம் (1941 – 4 பதிப்புகள்)
1. க்ருபா மந்திர் (1934 -4 பதிப்புகள்)
1. மதுர கீதம் (1943 – 4 பதிப்புகள்)
1. வாத்சல்யம் அல்லது வாக்குத் தத்தம் (1943 – 3 பதிப்புகள்)
1. அமுத மொழி (1944)
1. பிரார்த்தனை (1945 )
1. அபராதி (1946 – 2 பதிப்புகள்)
1. தெய்வீக ஒளி (1947 -2 பதிப்புகள்)
1. புதுமைக் கோலம் (1947)
1. தபால் வினோதம் (1945 – 2 பதிப்புகள்)
1. கானகலா (1950)
1. தூய உள்ளம் (1950)
1. நியாய மழை (1950)
1. ப்ரபஞ்ச லீலை (1950)
1. ப்ரேமாஸ்ரமம் (1950)
1. மனசாட்சி (1950)
1. ஜீவநாடி (1950)
1. சௌபாக்கியவதி (1950)
1. நம்பிக்கைப் பாலம் (1951 -2 பதிப்புகள்)
1. பாதாஞ்சலி (1951)
1. ரோஜாமலர் (1951)
1. தைரியலக்ஷ்மி (1952)
1. சுதந்திரப் பறவை (1953)
1. நிர்மல நீரோடை(1953)
1. கிழக்கு வெளுத்தது (1958)
# படிமம்:Ymkodhainayaki.jpg

## நியாயமான பயன்பாடு

The image linked here is claimed to be used under fair use as:
1. it is a historically significant photo of a famous individual;
1. the photo is only being used for informational purposes.--Kanags <sup>\உரையாடுக</sup> 12:13, 24 ஜூலை 2010 (UTC)  
மூலம்: தினமணி
# இனத்துவமெய்யியல்

**இனத்துவமெய்யியல்** என்பது ஒவ்வொரு இனமும் ஒரு மெய்யியலைக் கொண்டிருக்கிறது, வெளிப்படுத்துகின்றது என்ற கருத்தாகும். இது குறிப்பாக, ஆப்பிரிக்க மெய்யியலில் ஒரு முக்கிய பிரிவாக உள்ளது. ஆப்பிரிக்க மக்களின் நம்பிக்கைகள், உலகப் பார்வைகள் ஆகியவற்றை இது ஆவணப்படுத்துகிறது. எனினும், இது ஆவணப்படுத்தலேயன்றி மெய்யியல் இல்லை என்ற விமர்சனம் உள்ளது.
# சிதம்பரம் சட்டமன்றத் தொகுதி

**சிதம்பரம் சட்டமன்றத் தொகுதி** (*Chidambaram Assembly constituency*) என்பது சிதம்பரம் நகரம் உட்பட கடலூர் மாவட்டத்திலுள்ள சட்டமன்றத் தொகுதியாகும். இத்தொகுதி சிதம்பரம் மக்களவைத் தொகுதியின் ஒரு பகுதியாகும். இத்தொகுதி தமிழ்நாட்டின் 234 சட்டமன்றத் தொகுதிகளில் ஒன்றாகும்.
# சிதம்பரம் சட்டமன்றத் தொகுதி

## தொகுதியில் அடங்கியுள்ள பகுதிகள்

- **சிதம்பரம்** வட்டம் (பகுதி) பால்வாத்துண்ணான், வயலாமூர், பூவாலை, அலமேலுமங்காபுரம்,மணிக்கொல்லை, பெரியபட்டு, சிலம்பிமங்கலம், வில்லியநல்லூர், கொத்தட்டை, அரியகோஷ்டி, சின்னகுமட்டி, வேளங்கிப்பட்டு, சேந்திரக்கிள்ளை, கீழ்மணக்குடி, தச்சக்காடு, மஞ்சக்குழி, பெரியகுமட்டி, நஞ்சைமகத்துவாழ்க்கை, பு.மடுவங்கரை, முட்லூர், பு, முட்லூர், பு. ஆதிவராகநல்லூர், பு.அருண்மொழித்தேவன், ஆயிபுரம், குறியாமங்கலம், மேலமூங்கிலடி, கீழமுங்கிலடி, புஞ்சைமாங்காட்டுவாழ்க்கை, தில்லைவிடங்கன், பின்னத்தூர், கீழ்னுவம்பட்டு, மேலனுபவம்பட்டு, பாலூத்தங்கரை, மேலசொக்கநாதன்பேட்டை, லால்புரம், தில்லைநாயகபுரம், கோவிலாம்பூண்டி, கொடிப்பள்ளம், ராதாவினாகம், உத்தமசோழமங்கலம், பிச்சாவரம், தாண்டவராயன்சோழகன்பேட்டை, கனக்கரப்பட்டு, நக்கரவந்தன்குடி, சிதம்பரநாதன்பேட்டை, மீதிக்குடி, பள்ளிப்படை, பரமேஸ்வரநல்லூர், சி.தண்டேஸ்வரநல்லூர், சி, கொத்தங்குடி, குமாரமங்கலம், வசப்புத்தூர், கவரப்பட்டு, கீழ்ப்பெரம்பை, திருக்கழிப்பாலை (கீழ்), சித்தலப்பாடி, உசுப்பூர், சிதம்பரம். நாஞ்சலூர், செட்டிமுட்டு, கடவாச்சேரி, சிவபுரி, பேட்டை, வரகூர், திருக்கழிப்பாலை (மேல்), அம்பிகாபுரம், ஜெயங்கொண்டபட்டிணம் பெராம்பட்டு, சாலியந்தோப்பு, கூத்தன்கோயில், இளநாங்கூர், சி.வக்கரமாரி, சிவாயம், பூலாமேடு, தவர்த்தாம்பட்டு, காட்டுக்கூடலூர், வையூர், அகரநல்லூர், வல்லம்படுகை, கீழ்குண்டலப்பாடி, மற்றும் எருக்கன்காட்டுப்படுகை கிராமங்கள்.  
பரங்கிப்பேட்டை (பேரூராட்சி), கிள்ளை (பேரூராட்சி), சிதம்பரம் (நகராட்சி) மற்றும் அண்ணாமலை நகர் (பேரூராட்சி).
# சிதம்பரம் சட்டமன்றத் தொகுதி

## வெற்றி பெற்றவர்கள்

### சென்னை மாநிலம்

| 1952 | ஜி. வாகீசம் பிள்ளை மற்றும் சுவாமி சகஜானந்தா | இந்திய தேசிய காங்கிரசு |
| --- | --- | --- |
| 1957 | ஜி. வாகீசம் பிள்ளை மற்றும் சுவாமி சகஜானந்தா | இந்திய தேசிய காங்கிரசு |
| 1962 | எசு. சிவசுப்பிரமணியன் | இந்திய தேசிய காங்கிரசு |
| 1967 | ஆர். கனகசபை பிள்ளை | இந்திய தேசிய காங்கிரசு |
# சிதம்பரம் சட்டமன்றத் தொகுதி

## வெற்றி பெற்றவர்கள்

### தமிழ்நாடு

| ஆண்டு | வெற்றி பெற்றவர் | கட்சி | வாக்குகள் | விழுக்காடு | 2ம் இடம் பிடித்தவர் | கட்சி | வாக்குகள் | விழுக்காடு |  |
| --- | --- | --- | --- | --- | --- | --- | --- | --- | --- |
| 1971 | பி. பொன் சொக்கலிங்கம் | திமுக | தரவு இல்லை | தரவு இல்லை | தரவு இல்லை | தரவு இல்லை | தரவு இல்லை | தரவு இல்லை |  |
| 1977 | துரை. கலியமூர்த்தி | திமுக | 22,917 | 31 | முத்துகோவிந்தராஜன் | அதிமுக | 19,586 | 26 |  |
| 1980 | கே. ஆர். கணபதி | அதிமுக | 41,728 | 51 | கலியமூர்த்தி துரை | திமுக | 38,461 | 47 |  |
| 1984 | கே. ஆர். கணபதி | அதிமுக | 47,067 | 52 | கே. எஸ். சுப்பிரமணியன் | திமுக | 37,824 | 442 |  |
| 1989 | துரை கிருஷ்ணமூர்த்தி | திமுக | 35,738 | 41 | ஏ. ராதாகிருஷ்ணன் | இதேகா | 19,018 | 22 |  |
| 1991 | கே. எஸ். அழகிரி | இதேகா | 48,767 | 50 | எம். ஆர். கே. பன்னீர்செல்வம் | திமுக | 29,114 | 30 |  |
| 1996 | கே. எஸ். அழகிரி | தமாகா | 52,066 | 48 | ராதாகிருஷ்ணன் | இதேகா | 23,050 | 21 |  |
| 2001 | துரை கி. சரவணன் | திமுக | 54,647 | 53 | அறிவுசெல்வன் | பாமக | 42,732 | 41 |  |
| 2006 | ஆ. அருண்மொழித்தேவன் | அதிமுக | 56,32 | 51 | பாலகிருஷ்ணன் | இந்திய பொதுவுடமைக் கட்சி (மார்க்சியம்) | 39,517 | 36 |  |
| 2011 | க. பாலகிருஷ்ணன் | இந்திய பொதுவுடமைக் கட்சி (மார்க்சியம்) | 72,054 | 48.30 | ஸ்ரீதர்வாண்டையார் | திமுக | 69,175 | 46.37 |  |
| 2016 | கு. அ. பாண்டியன் | அதிமுக | 58,543 | 34.66 | கே. ஆர். செந்தில்குமார் | திமுக | 57,037 | 33.77 |  |
| 2021 | கு. அ. பாண்டியன் | அதிமுக | 91,961 | 50.16 | ஏ. எஸ். அப்துல் ரஹ்மான் ரப்பானி | ஐயுஎம்எல் | 75,024 | 40.92 | } |
# ஐந்திணைச் செய்யுள்

**ஐந்திணைச் செய்யுள்** என்பது, பிரபந்தம் என வடமொழியில் வழங்கும் தமிழ்ச் சிற்றிலக்கிய வகைகளுள் ஒன்று. இது, புணர்தல், இருத்தல், ஊடல், இரங்கல், பிரிதல் ஆகிய ஐந்து உரிப்பொருட்களும் விளங்கும் வகையில் குறிஞ்சி, முல்லை, மருதம், பாலை, நெய்தல் ஆகிய ஐந்து திணைகளையும் கூறுவது.  
ஐந்திணை ஐம்பது, ஐந்திணை எழுபது, திணைமொழி ஐம்பது, திணைமாலை நூற்றைம்பது போன்ற பதினெண் கீழ்க்கணக்கு நூல்கள் ஐந்திணைச் செய்யுள்கள்.
# அங்கமாலை

**அங்கமாலை** என்பது, பிரபந்தம் என வடமொழியில் வழங்கும் தமிழ்ச் சிற்றிலக்கிய வகைகளுள் ஒன்று. இது ஆண் மகன், பெண் மகள் என்போரது உறுப்புக்களை வெண்பாவாலும், விருத்தத்தாலும், பாதத்திலிருந்து தலை முடிவரையும், தலை முடியிலிருந்து பாதம் வரையும் முறை பிறழாது தொடர்வுறப் பாடுவதாகும்..
# பாண்டியனை எதிர்த்த எழுவர்

புலவர் நக்கீரர் பாண்டியனை எதிர்த்த ஏழு பேர் யார்யார் என்று குறிப்பிடுகிறார். ஏழுபேர் கூட்டாகச் சேர்ந்து தலையாலங்கானம் என்னுமிடத்தில் பாண்டியன் தலையாலங்கானத்துச் செருவென்ற நெடுஞ்செழியனைத் தாக்கினர். ஒரே பகலில் பாண்டியன் அவர்கள் ஏழு பேரையும் வெற்றான்.
1. சேரல்
1. செம்பியன்
1. திதியன்
1. எழினி
1. எருமையூரன் (மை = எருமை, எருமையூர் = மைசூர்)
1. இருங்கோ வேண்மான்
1. பொருநன்
ஆகியோர் அந்த எழுவர்.
# பாண்டியனை எதிர்த்த எழுவர்

## சேரல்

சேரல், தலையாலங்கானம் என்னுமிடத்தில் நடந்த போரில் பொடித்தேர்ச் செழியனை (தலையாலங்கானத்துச் செருவென்ற பாண்டியன் நெடுஞ்செழியன்) எதிர்த்துப் போரிட்ட எழுவர் கூட்டுக் குழுவில் ஒருவன் .
# பாண்டியனை எதிர்த்த எழுவர்

## சான்று

அகநானூறு 36
# பாண்டியனை எதிர்த்த எழுவர்

## இவற்றை ஒப்பிட்டுக்கொள்ளலாம்

- எழுவர், சோழனை எதிர்த்தவர்
- எழுவர், வள்ளல்கள்
- சேரலாதன்
# சேரலாதன்

**சேரலாதன்** என்னும் பெயர் கொண்ட அரசர்கள்:  
- இமையவரம்பன் நெடுஞ் சேரல் ஆதன் - இவன் இரண்டாம் பதிற்றுப்பத்து பாடல் தலைவன். இவனைப் பாடியவர் குமட்டூர்க் கண்ணனார்  
- ஆடுகோட்பாட்டுச் சேரல் ஆதன் - ஆறாம் பதிற்றுப்பத்து பாடல் தலைவன். இவனைப் பாடிய புலவர் காக்கை பாடினியார் நச்செள்ளையார்  
- பெருஞ் சேரல் ஆதன் - சோழன் கரிகாற் பெருவளத்தானோடு போரிட்டுப் புறப்புண் நாணி வடக்கிருந்தான் (புறம் 65)  
**குழப்பம் தீர்க** சேரமான் கணைக்கால் இரும்பொறை சோழன் செங்கணானோடு திருப்போர்ப்புறம் என்னும் இடத்தில் போரிட்டான். சோழனிடம் அகப்பட்டுக்கொண்டான். குடவாயில் கோட்டத்துச் சிறையில் வைக்கப்பட்டான். தாகம் தீர்க்கத் தண்ணீர் கேட்டான். சிறைக்காவலன் காலம் தாழ்ந்து தண்ணீர் கொண்டுவந்தான். கணைக்கால் இரும்பொறை தன் இழிநிலையை எண்ணி நீரைப் பருகாமல் ஒரு பாடலைப பாடி வைத்துவிட்டு இறந்துபோனான். அவன் பாடிய பாடல் புறநானூறு 74.
# விக்கிப்பீடியா:உங்களுக்குத் தெரியுமா/சூலை 28, 2010

- மதுரைத் தமிழ்ச் சங்கப் பண்டிதர் தேர்வில் பங்கேற்றுப் பட்டம் வென்ற முதல் இலங்கைத் தமிழர் யாழ் நூல் இயற்றிய சுவாமி விபுலாநந்தர் ஆவார்.  
- 1862 ஆம் ஆண்டு ஆரம்பிக்கப்பட்ட சென்னை உயர்நீதிமன்றத்தில் 1870க்குப் பிறகே ஆங்கிலேயர்கள் தவிர்த்த இந்தியரும் வழக்கறிஞராக ஆக முடியும் என்ற நிலை ஏற்பட்டது.  
- கொலம்பஸ் இறந்த வேளையிலும் தான் கண்டறிந்தது ஆசியாவின் கிழக்குக்கரை தான் என்று உறுதியாக நம்பினார்.  
- தழைச் சத்து, மணிச்சத்து, சாம்பல் சத்து என்பவை முறையே நைதரசன், பாசுபரசு மற்றும் பொட்டாசியம் ஆகியனவாம்.  
- கடற்பாம்புகள் அனைத்துமே நச்சுத் தன்மை உடையவை.  
- ஒரு பொருள் புவியின் ஈர்ப்பு விசையிலிருந்து விடுபட்டு விண்ணிற்குச் செல்லவேண்டுமென்றால் அதன் திசைவேகம் நொடிக்கு 11.2 கிலோ மீட்டருக்குக் குறையாமல் இருக்க வேண்டும்.  
- பெனசீர் பூட்டோ, ஒரு முஸ்லீம் அரசை தலைமை தாங்கி நடத்தி செல்ல தேர்ந்தெடுக்கப்பட்ட முதல் பெண்மணி ஆவார்.
# உயர்வு நவிற்சி அணி

**உயர்வு நவிற்சி அணி**, **வியப்பு அணி**, அல்லது **அதிசய அணி** என்பது ஒன்றை மிகைப்படுத்திக் கூறுவது. ஒரு பொருளினது அழகை மிகவும் அதிகப்படியான கற்பனைத்திறன் கலந்து, கேட்போர் வியக்கும்படி அழகாக வர்ணித்துக்குக் கூறுவது.
# உயர்வு நவிற்சி அணி

## இலக்கணம்

கவிஞர், தாம் கருதிய ஒரு பொருளினது அழகை உவந்து சொல்லும் போது, உலகவரம்பைக் கடவாதபடி உயர்ந்தோர் வியக்கும்படி சொல்லுவது அதிசயம் என்னும் அணியாகும். அதிசய அணி மிகைப்படுத்திக் கூறுவதுதான். இங்கு 'உலகவரம்பு கடவாமல்' கூறுதல் என்பது, கவிஞர்கள் வழக்கமாக மிகைப்படுத்திக் கூறும் மரபுக்கு முரண்படாமல் கூறவேண்டும் எனப் பொருள்படும்.  
<poem>
*மனப்படும் ஒருபொருள் வனப்பு உவந்து உரைப்புழி*
*உலகுவரம்பு இறவா நிலைமைத்து ஆகி*
*ஆன்றோர் வியப்பத் தோன்றுவது அதிசயம்*
--**(தண்டிஇ நூ. 54)**</poem>  
(உவந்து = மகிழ்ந்து; உரைப்புழி = சொல்லும்போது; இறவா = கடவாத; சான்றோர் = உயர்ந்தோர்)
# உயர்வு நவிற்சி அணி

## வகைகள்

உயர்வு நவிற்சி அணி ஆறு வகைப்படும்.
- *பொருள் அதிசயம்* (ஒரு பொருளின் இயல்பை விளக்குமாறு உயர்த்திக் கூறுவது.
- *குண அதிசயம்* (ஒரு குணத்தின் இயல்பை விளக்குமாறு உயர்த்திக் கூறுவது.
- *தொழில் அதிசயம்* (ஒரு தொழிலின் இயல்பை விளக்குமாறு உயர்த்திக் கூறுவது.
- *ஐய அதிசயம்* (ஐயப்பட்டுக் கூறுவதன் மூலம் ஒருபொருளைஉயர்த்திக் கூறுவது.
- *துணிவு அதிசயம்* (ஐயம் தெளிந்து கூறுவதன் மூலம் ஒருபொருளை உயர்த்திக் கூறுவது.
- *திரிபு அதிசயம்* (ஒரு பொருளை வேறுவேறு பொருளாக மாற்றி (திரிபுற்று) வியக்குமாறு உயர்த்திக் கூறுவது.
# உயர்வு நவிற்சி அணி

## வகைகள்

### பொருள் அதிசயம்

ஒரு பொருளின் இயல்பை அதிசயம் தோன்றக் கூறுவது 'பொருள் அதிசயம்' எனப்படும்.  
(எ.கா.)  
<poem>*பண்டு புரம்எரித்த தீ மேல்படர்ந்து, இன்றும்*
*அண்ட முகடு நெருப்பு அறாது - ஒண்தளிர்க்கை*
*வல்லி தழுவக் குழைந்த வடமேரு*
*வில்லி நுதல்மேல் விழி*</poem>  
(புரம் - திரிபுரம், அரக்கர்களின் மூன்று கோட்டைகள்; முகடு - உச்சி; வல்லி - மலைமகள்; உமையம்மை; மேரு = மேருமலை; வில்லி = வில்லாக உடையவர்; நுதல் - நெற்றி.)  
;பாடல்பொருள்  
ஒளிமிக்க தளிர் போன்ற கைகளை உடைய மலைமகள் தழுவியதால் குழைந்த திருமேனியையும், வட மேருமலையாகிய
வில்லினையும், நெற்றியின் மேல் கண்ணினையும் உடைய சிவபெருமான் முன்னொரு காலத்தில் திரிபுரத்தை நகைத்து எரித்த
தீயானது மென்மேலும் படர்ந்து ஓடுதலால், இன்றும் அண்டத்து உச்சியில் நெருப்பு நீங்காமல் உள்ளது.  
;அணிப் பொருத்தம்  
இப்பாடலில் கூறப்படும் பொருள் 'திரிபுரத்தை எரித்த தீ' ஆகும். சிவபெருமான் நகையிலிருந்து புறப்பட்ட தீயானது இன்றும் அண்டமுகட்டில் அணையாமல் உள்ளது என்று யாவரும் வியக்கும்படி கூறியதால் இப்பாடல் பொருள் அதிசயம் ஆயிற்று.
# உயர்வு நவிற்சி அணி

## வகைகள்

### திரிபு அதிசயம்

திரிபு என்பதற்கு ஒன்றை வேறொன்றாகக் கருதி மயங்கல் என்பது பொருள். ஒன்றை வேறொன்றாகக் கருதி மயங்கும்வழி அதிசயம் தோன்றக் கூறுதல் திரிபு அதிசயம் எனப்படும். இதனை **மயக்க அணி** என்றும் கூறுவர்.  
(எ.கா.)  
<poem>*திங்கள் சொரிநிலவு சேர்வெள்ளி வள்ளத்துப்*
*பைங்கிள்ளை பால் என்று வாய்மடுக்கும்; - அங்கு அயலே,*
*காந்தர் முயக்கு ஒழிந்தார், கைவறிதே நீட்டுவரால்*
*ஏந்திழையார் பூந்துகிலாம் என்று*</poem>  
(வள்ளம் - கிண்ணம்; காந்தர் - காதலர், தலைவர்; முயக்கு - புணர்ச்சி; வறிதே = வீணாக; துகில் - ஆடை.)  
;பாடல்பொருள்:  
நிலவு சொரிந்த வெள்ளிய வெண்ணிறக் கதிர்கள், நிலா முற்றத்தில் இருந்த வெள்ளிக் கிண்ணத்தில் பாய்ந்தன பசுங்கிளிகள், அக்கதிர்களின் ஒளியைப் பால் என்று மயங்கி, அதனை வாய்வைத்துப் பருக முயன்றன. அதுமட்டுமன்றி, அங்கு ஒரு புறத்தில் தம் காதலரைப் புணர்ந்து நீங்கிய மகளிர், நிலவுடைய வெள்ளிய நிலாக் கதிர்களைத் தமது வெண்துகிலாகக் கருதி, அதனைப் பற்றுவதற்காகக் கைகளை வீணாக நீட்டுவார்கள்.  
;அணிப் பொருத்தம்:  
இப்பாடலில், வெள்ளிக் கிண்ணத்தில் பாய்ந்த நிலவின் ஒளியைப் பசுங்கிளிகள் பால் என்றும், மகளிர் தம்முடைய துகில் என்றும் திரித்து மயங்கியதை அதிசயித்துக் கூறியதனால் இது திரிபு அதிசயமாயிற்று.
# தமிழக மக்களவை உறுப்பினர்கள், பதினாறாவது மக்களவை

பதினாறாவது மக்களவை 2014-ஆம் ஆண்டில் தொடங்குகிறது. மக்களவை கலைக்கப்படாத வரையில், இது 2019-ஆம் ஆண்டு வரை செயல்படும். தமிழ்நாடு மாநிலத்திலிருக்கும் 39 மக்களவைத் தொகுதிகளுக்கு உறுப்பினர்களாகத் தேர்வு செய்யப்பட்டவர்கள், அவர்கள் சார்ந்துள்ள கட்சி ஆகியவைகளைக் கொண்ட பட்டியல் இது.
# தமிழக மக்களவை உறுப்பினர்கள், பதினாறாவது மக்களவை

## தமிழ்நாடு

| அனைத்திந்திய அண்ணா திராவிட முன்னேற்றக் கழகம் |
| --- |
# விக்கிப்பீடியா:முதற்பக்கக் கட்டுரைகள்/சூலை 25, 2010

**மு. சி. பூரணலிங்கம் பிள்ளை** (மே 25, 1866 - சூன் 6, 1947) தமிழறிஞர். தமிழ் மொழியின் தொன்மையையும், உயர்வையும் பிற மொழியினரும் அறியும் வண்ணம் செய்தவர். திருநெல்வேலி மாவட்டத்திலுள்ள "முந்நீர்ப்பள்ளம்" என்னும் ஊரில் பிறந்தார். ஆங்கிலப் பேராசிரியராக இருந்த பூரணலிங்கம் பிள்ளை, தமிழ்ப் பற்றும், தமிழ் இன உணர்வும் கொண்டு வாழ்ந்ததுடன் தமிழுக்குப் பெரும் பணியும் ஆற்றியுள்ளார் என்பது குறிப்பிடத்தக்கது. தமிழில் 18 நூல்களையும், ஆங்கிலத்தில் 32 நூல்களையும் மற்றும், சட்ட நூல்களையும் எழுதியுள்ளார். இவரது படைப்புகளில், சிறுகதை, நாவல், கவிதை, நாடகம், குழந்தை இலக்கியம், ஆய்வுக் கட்டுரைகள், மொழிபெயர்ப்பு, மற்றும் சொற்பொழிவு எனப் பல வீச்சுகளைக் காண முடிகிறது. திருக்குறளை ஆங்கிலத்தில் மொழி மாற்றம் செய்து திறனாய்வு நூல் ஒன்றையும் வெளியிட்டுள்ளார். பூர்ணலிங்கம் பிள்ளையின் நூல்கள் நாட்டுடைமை ஆக்கப்பட்டுள்ளன.  
---  
**கடமா** (*Bos gaurus*) என்பது இந்தியக் காடுகளில் காணப்படும் இரட்டைப்படைக் குளம்பிகள் குடும்பத்தை சேர்ந்த ஆ இனமாகும். உலகில் காணப்படும் ஆக்குடும்ப இனங்களிலேயே மிகப்பெரிய உடலளவைக் கொண்டது கடமா ஆகும். கடமா, காட்டுப்பசு, காட்டா, மரை, கட்டேணி, காட்டுபோத்து என்று பல பெயர்களில் அறியப்பட்டுள்ளது. தென்கிழக்காசியா|தென்கிழக்கு ஆசியப்]] பகுதியில் கடமாவில் நான்கு உள்சிற்றினங்கள் (*sub-species*) இருப்பதாக அறியப்பட்டுள்ளது. கடமாவின் மூதாதைய இனம் ஆசியக் கண்டத்தில் சுமார் 20 மில்லியன் ஆண்டுகளுக்கு முன்பு தோன்றியதாக அறியப்பட்டுள்ளது. சங்க இலக்கியத்தில் கடமா *கடமா தொலைச்சிய கானுறை வேங் கை* (நாலடி, 300), *மரையின் ஆண். மரையான் கதழ்விடை* (மலைபடு. 331) என்றவாறு குறிக்கப்பட்டுள்ளது. இவை வெப்பமண்டல காடுகளில் வாழ்பவையாகும்.
# நஞ்செதிர்ப்பி

**நஞ்செதிர்ப்பி** (*antivenom*, *antivenin*, **நஞ்சுமுறி**) என்பது நஞ்சுக் கடிகள் அல்லது கொட்டுகளுக்கு அளிக்கப்படும் சிகிச்சையில் பயன்படும் உயிரிப்பொருள். குதிரை, செம்மறியாடு, வெள்ளாடு அல்லது முயல் போன்ற விலங்குகளில் மிகச்சிறிய அளவில் நஞ்சையேற்றுவதன் மூலம் நஞ்சுமுறி செய்யப்படுகிறது. பெர்ச்செரான் (*Percheron*) வகைக் குதிரைகளுக்கு மிகச்சிறியளவில் பாம்பின் நஞ்சு உட்செலுத்தப் படுகிறது; இதைச் செய்யும்போது குதிரைக்குத் தீங்கேற்படாது, ஆனால் குதிரையின் இரத்தத்தில் நஞ்சு எதிர்ப்பொருள்கள் உருவாகும். நீண்ட காலத்திற்கு ( 10 - 12 மாதங்கள்) இவ்வாறு செய்தபின், ஒவ்வொரு குதிரையினின்றும் சிறிதளவு இரத்தத்தை எடுத்து அதனின்று ஊனீர் (*plasma*) பிரித்தெடுக்கப்படுகிறது. இவ்வாறு நஞ்செதிர்ப்பொருள்கள் உருவான ஊனீரைப் பாம்புக்கடி பட்டவருக்கு உட்செலுத்துவதனால் பாம்பின் நஞ்சு முறிக்கப்படுகிறது.
# நஞ்செதிர்ப்பி

## குறிப்புதவி

- reptilepark
# லாக்டம்

**லாக்டம்** (lactam) ஒரு வளைய அமைடு (cyclic amide) ஆகும். இதில் கார்பொனைல் தொகுதியொன்றும் அமைடு தொகுதி ஒன்றும் அமைந்திருக்கும்.
# லாக்டம்

## பெயர்க்காரணம்

லாக்டம் எனும் பெயர் லாக்டோன் மற்றும் அமைடு ஆகியவற்றின் கூட்டுப்பெயராகும்.
# லாக்டம்

## வகைகள்

வளையத்தில் அமைடு கார்பொனைல் தொகுதியிலிருந்து அமையுமிடத்தைப் பொறுத்து மூன்று வகைகள் உள்ளன. அவையாவன,  
β-லாக்டம் - (2,4) இது மொத்தம் நான்கு கார்பன்கள் கொண்ட வளையம் ஆகும்.
கார்பொனைல் தொகுதியிலிருந்து இரண்டு கார்பன்கள் தள்ளி அமைடு தொகுதி அமைந்திருக்கும்.  
γ-லாக்டம் - (3,5)இது மொத்தம் ஐந்து கார்பன்களைக் கொண்டது.
கார்பொனைல் தொகுதியிலிருந்து மூன்று கார்பன்கள் தள்ளி அமைடு தொகுதி அமைந்திருக்கும்.  
δ-லாக்டம் - (4,6) இது ஆறு கார்பன்கள் கொண்ட வளையமாகும். கார்பொனைல் தொகுதியிலிருந்து நான்கு கார்பன்கள் தள்ளி அமைடு தொகுதி அமைந்திருக்கும்.
# லாக்டம்

## வேதிவினைகள்

பலபடியாக்க வினை மூலம் இவை பல்அமைடுகளாக (polyamide) மாற்றப்படுகின்றன. இந்த பல்அமைடுகள் தொழில் துறையில் பயன்படுகின்றன.
# லாக்டம்

## பெனிசிலின்

பெனிசிலின் பாக்டீரியக்கொல்லிகளின் ஆதார அமைப்பு β-லாக்டம் வளையமே ஆகும்.
# கொர்ரின்

**கொர்ரின்** ஒரு மாறுபடுவளையச் சேர்மமாகும். இது கோபாலமைன் அல்லது வைட்டமின் பி12 இன் ஆதார அமைப்பு ஆகும்.
# கொர்ரின்

## அணைவுச் சேர்ம வேதியியல்

ஒரு புரோட்டானை நீக்கும் போது இவ்வளையம் கோபால்ட் உடன் இணையும் தன்மைத்தாகிறது. வைட்டமின் பி12 உருவாக இது அவசியம். ஹீமோகுளோபினில் பார்ஃபைரின் வளையம் அமைந்துள்ளது போல் கோபாலமைனில் கொர்ரின் வளையம் அமைந்துள்ளது. பார்ஃபைரின் வளையத்தில் 16 கார்பன் வரை இருக்கலாம். ஆனால் கொர்ரின் வளையத்தில் 15 கார்பன் மட்டுமே இருக்க முடியும்.
# ஏமி சாக்சன்

**ஏமி லூயிசு சாக்சன்** , பரவலாக **ஏமி ஜாக்சன்**, இங்கிலாந்தை சேர்ந்த வடிவழகி மற்றும் திரைப்பட நடிகை ஆவார். லிவர்பூல் அழகி மற்றும் உலக பதின்வயது அழகி போன்ற பட்டங்களை வென்ற இவர் மதராசபட்டணம் படத்தின் மூலம் தமிழ்த் திரைப்பட உலகில் அறிமுகமாகினார்.  
சாக்சன் ஒரு நனிசைவ வாழ்க்கை முறையினரும் விலங்குரிமை ஆர்வலரும் ஆவார். இவர் 2016 ஆம் ஆண்டு முதல் விலங்குரிமை அமைப்பான பீட்டாவின் தூதராக இருந்து வருகிறார். மேலும் ஆசியாவில் மனித-விலங்கு மோதலை குறைக்கும் நோக்கத்துடன் "தி எலிஃபன்டு ஃபாமிலி" திட்டத்தை ஆதரவாளராகவும் இருந்து வருகிறார்.
# ஏமி சாக்சன்

## குடும்பம்

ஏமி சாக்சன் இங்கிலாந்தின் லிவர்பூல் நகருக்கு அருகில் உள்ள குனவ்சுலி கிராமத்தில் சனவரி 31, 1992ல் பிறந்தார். இவரது தந்தை ஆலன் சாக்சன் பிபிசி வானொலியில் பனியாற்றியவர். தாயார் பெயர் மாக்ரிதா சாக்சன். ஏமிக்கு இரண்டு வயதான போது இவர்களது குடும்பம் லிவர்பூல் நகருக்கு குடிபெயர்ந்தது. அங்கு உள்ள புனித எட்வர்டு கல்லூரியில் தனது படிப்பை முடித்தார்.
# ஏமி சாக்சன்

## அழகிப் பட்டங்கள்

இவர் 2008ம் அண்டு அமெரிக்காவின் டெக்சாசில் நடைபெற்ற பதின்வயதினருக்கான உலக அழகிப்போட்டியில் (Miss Teen World 2008) முதல் பரிசு பெற்றார். தொடர்ந்து லிவர்பூல் பதின்வயது அழகி 2010 (Miss Teen Liverpool) விருதையும் பெற்றார். இது தவிர உலக அளவில் 18-கும் மேற்பட்ட அழகி விருதுகளையும் இவர் பெற்றுள்ளார்.
# ஏமி சாக்சன்

## நடிப்பு

ஏமி சாக்சன் 2010ல் வெளியான மதராசபட்டணம் திரைப்படத்தில் நடித்ததின் மூலம் நடிகையாகவும் தனது முத்திரையை பதித்தார். இதுவே இவரது முதல் திரைப்பட அனுபவம் ஆகும். 1947 ம் ஆண்டு கதைக்களத்தில் உருவாக்கப் பட்ட இந்த படத்தில் இவரது நடிப்பு சிறப்பாக அமைந்ததைத் தொடர்ந்து பலரது பாராட்டுகளையும் பெற்றார்.
# ஏமி சாக்சன்

## நடிப்பு

### தமிழில் நடித்த படங்கள்

| படம் | ஏற்ற கதாபாத்திரம் | ஆண்டு | உடன் நடித்தவர்கள் | குறிப்புகள் |
| --- | --- | --- | --- | --- |
| மதராசபட்டணம் | ஏமி வில்கின்சன் | 2010 சூலை | ஆர்யா |  |
| தாண்டவம் | சாரா | 2012 | விக்ரம் |  |
| ஐ | தியா | 2015 | விக்ரம் |  |
| தங்க மகன் | ஹேமா தி சால்சா | 2015 | தனுசு |  |
| தெறி | ஆனி | 2016 | விஜய் |  |
| 2.0 | நிலா | 2017 | ரஜினிகாந்த், அக்சய் குமார் | } |
# கறுப்புத் தோல், வெள்ளை முகமூடிகள்

**கறுப்புத் தோல், வெள்ளை முகமூடிகள்** (, 1952, *Black Skin, White Masks*) என்பது பிரெஞ்சு மொழியில் பிரன்சு ஃபனோன் என்பவரால் 1952 ம் ஆண்டு எழுதப்பட்ட ஒரு நூலாகும்.  
ஐரோப்பிய குடியேற்றவாதத்தால் அடிமைப்படுத்தப்பட்ட கறுப்பின மக்கள், அவர்கள் சுதந்திரத்தை, பண்பாட்டை, மொழியை இழந்து குடியேற்றவாதிகளிடம் தங்கி இருப்பதை இந்த நூல் விபரிக்கிறது. எப்படி அடிமைப்படுத்தப்பட்டவர்களில் மேட்டுக்குடி மக்கள் மொழியில், நடத்தையில் குடியேற்றவாதிகளை பின்பற்றுகிறார்கள், அவர்களுக்கு உதவுகிறார்கள் என்பதையும் இந்த நூல் விபரிக்கிறது.
# போர்ஸ் இந்தியா

**போர்ஸ் இந்தியா(Force India)** பார்முலா ஒன் டீம் லிமிடட், பார்முலா ஓன் சீருந்துப் போட்டிகளில் பங்கேற்கும் ஒரு அணி ஆகும். இந்த அணி 2007-ஆம் ஆண்டு உருவாக்கப்பட்டது. விஜய் மல்லையா, மிசிஇல் மோல் ஆகிய இருவரும் ஸ்பைகர் எப்1 என்ற அணியை 8 கோடியை 80 லட்சம் யுரோவுக்கு வாங்கி பின்னர் அதற்கு போர்ஸ் இந்தியா எப்1 என்று பெயர் மாற்றினார்கள். 2010ஆம் பருவத்தில் இந்த அணிக்காக செருமனியின் ஏடிரியன் சுடிலும் இத்தாலியின் விடான்டோன்னியோ லியுசியும் ஓட்டுகின்றனர்.
# போர்ஸ் இந்தியா

## வரலாறு

### ஜோர்டன் கிரான்டபிரி

தொழில்அதிபர் எட்டி ஜோர்டன்னால் உருவாக்கபட்ட அணி ஜோர்டன் கிரான்டபிரி. 1991ஆம் நடந்த பார்முலா ஒன் பந்தயத்தில் முதல் முறையாக பங்கேற்றது. பார்முலா ஓன்னின் சாதனை நாயகன் ஜெர்மனியின் மைக்கேல் சூமாக்கர் தனது முதல் போட்டியில் இந்த அணிக்காக ஓட்டினார் என்பது குறிப்பிடதக்கது. 1998ஆம் ஆண்டு பெல்ஜியத்தில் நடந்த பந்தயத்தில் இந்த அணிதனது முதல் வெற்றியை பதிவு செய்தது. இந்த வெற்றியை டேமன் ஸில் பெற்ற தந்தார். பண நெருக்கடி காரணமாக இந்த அணி 2004ஆம் ஆண்டு இறுதியில் ரஷ்யாவின் மிட்லான்ட் குழுமத்திற்கு கைமாறியது.
# போர்ஸ் இந்தியா

## வரலாறு

### மிட்லான்ட் எப்1

2005 ஆம் ஆண்டு ஜோர்டன் கிரான்டபிரி என்ற பேருடனெ பங்கேற்றது. 2006 ஆம் ஆண்டு மிட்லான்ட் எப்1 என்று பெயற் மாற்றபட்டது. பெரும் அளவில் சாதிக்க முடியாத காரணத்தினால் பண நெருக்கடி எற்பட்டு இந்த அணி மீணடும் கைமாறியது. வாகன தயாரிப்பாள்ளர் ஸ்பைகர் இந்த அணியை வாங்கியது.
# போர்ஸ் இந்தியா

## வரலாறு

### ஸ்பைகர் பார்முலா ஒன் டீம்

2007 ஆம் முதல் இந்த அணி ஸ்பைகர் பார்முலா ஒன் டீம் என்று அழைக்கபட்டது. ஜெர்மனியின் ஏடிரியன் சுடில் இந்த அனிக்கான முதல் புள்ளியை ஜப்பானிய கிரான்டபிரியில் பெற்றுதந்தார். பண நெருக்கடி மீண்டும் தலைத்துக்க அணி மேலும் ஒரு முறை கை மாறியது. விஜய் மல்லையா மற்றும் மிசிஇல் மோல் இந்த அணியை வாங்கினர்.
# போர்ஸ் இந்தியா

## தற்போது

### போர்ஸ் இந்தியா எப்1

#### 2008

2007ஆம் ஆண்டு ஸ்பைகர் அணி பயன்பத்திய தானுந்தையே(car) சற்றுமேம்படுத்ததி 2008 ஆம் ஆண்டு போட்டியில் பயன்படுத்தியது போர்ஸ் இந்திய அணி. இதற்கு ப்பெர்ராரி விசைப்பொறியை(இன்ஜின்) பயன்படுத்தியது. வாகனத்துக்கு VJM01 என்று பெயர்சுட்டப்பட்தது. ஜெர்மனியின் ஏடிரியன் சுடில்லும் இத்தாலியின் ஜியான்கார்லோ பிசிகெல்லா ஓடுனர்களாக நியமிக்கப்பட்டனர். இவர்களாள் 2008ஆம் ஆண்டு பவ்வத்தில் அதிக அளவில் சாதிக்க முடியவில்லை. இந்த ஆன்டில் புள்ளிகள் பெற இயலவில்லை.
# போர்ஸ் இந்தியா

## தற்போது

### போர்ஸ் இந்தியா எப்1

#### 2009

இந்த ஆண்டு மெர்சிடிஸ் பென்ஸ்யிடம் இருந்து விசைப்பொறி(இன்ஜின்) வாங்கப்பட்டது. போர்ஸ் இந்திய அணி தனது தானுந்தியை தானே தயார் செய்து, வாகனத்துக்கு VJM02 என்று பெயர்சூட்டியது. இதற்கு பயன் அளிக்கும் விதமாக பெள்ஜியத்தில் நடந்த போட்டியல் ஜியான்கார்லோ பிசிகெல்லா இரண்டாவதாக வந்தார். இதையடுத்து அவர் ப்பெர்ராரிக்கு மாறினார். அவர்க்கு பதிலாக இத்தாலியின் விடாடோன்னியோ லுசி நியமிக்கப்பட்டார். இத்தாலியில் நடந்த அடுத்த போட்டியில் ஏடிரியன் சுடில் நான்காவதாக வந்து சாதித்தார். இந்த ஆன்டில் மொத்தம் 13 புள்ளிகள் கிடைத்தன.
# போர்ஸ் இந்தியா

## தற்போது

### போர்ஸ் இந்தியா எப்1

#### 2010

இந்த ஆண்டு போர்ஸ் இந்திய அணிதனது கடந்த ஆண்டு ஓட்டுனர்களையே தக்கவைத்துகொண்டது. இதுவரை நடந்த போட்டிகளில் இரண்டில் தவிர மற்ற அனைத்து போட்டிகளிளுமே புள்ளிகளை அள்ளி உள்ளது. இதுவரை மொத்தம் 47 புள்ளிகள் எடுத்துள்ளது.
# புகலிட நகைச்சுவை

**புகலிட நகைச்சுவை** என்பது சொந்த நாட்டில் இருந்து நாட்டுப் சிக்கல் காரணமாகவோ, அல்லது தொழில்வாய்ப்புக்கள் தேடியோ வெளிநாடுகளுக்கு புகலிடம் சென்ற தமிழர்களிடையே வழங்கும் நகைச்சுவையாகும். முற்றிலும் புதிய மொழிப், பண்பாட்டு சூழலில் சேர்ந்தியங்க முற்படும் போது சில அனுபவங்கள் நகைச்சுவையாக அமைகின்றன. உறவினர்கள் ஒன்றுகூடும் இடத்தில் இந்த நகைச்சுவைகள் பகிரப்படும். சொல்லுப்படும் விதம், சேர்க்கப்படும் அல்லது விடப்படும் கூறுகள், கேட்பவர்களைப் பொறுத்து நகைச்சுவையின் வீச்சு அமையும்.
# புகலிட நகைச்சுவை

## எடுத்துக்காட்டுக்கள்

- யேர்மனியில் மாளிகைக் கடை ஒன்றுக்கு தமிழர் ஒருவர் கோழி வாங்க சென்றிருந்தார். இவர் அண்மையிதான் வந்திருந்தால், இவருக்கு சரியாக யேர்மன் மொழி தெரியவில்லை. எல்லா இடமும் தேடியயும், இவருக்கு கோழி இருக்கும் இடம் தெரியவில்லை. ஆனால் கோழி எங்கே உள்ளது என்று யேர்மனில் கேக்கக் இவருக்குத் தெரியவில்லை. சற்றும் சளைக்காமல், கடையில் நின்ற உதவியாளரை முட்டைகள் இருக்கும் இடத்துக்கு அழைத்துச் சென்றார். அங்கு முட்டைகளைக் காட்டி, பறப்பது போல பாவனை செய்து, 'I want these moms" என்றாராம்.
# இந்திய ரூபாய்க் குறியீடு

**இந்திய ரூபாய்க் குறியீடு** (**₹**) என்பது இந்தியாவின் அதிகாரப்பூர்வ நாணயமான இந்திய ரூபாயின் பணக் குறியீடு ஆகும். இந்தக் குறியீடு இந்திய மக்களிடையே நடத்தப்பட்ட ஒரு திறந்த போட்டியின் மூலம் தேர்வு செய்யப்பட்டது. இந்த வடிவமைப்பு இந்திய அரசுக்கு 15 சூலை, 2010 அன்று அளிக்கப்பட்டது. இந்திய ரூபாய்க் குறியீடு தேவநாகரி எழுத்தான "र" (ர) என்பதையும் இலத்தீன் எழுத்தான "R" என்பதையும் இணைத்து உருவாக்கப்பட்டதாகும். ஒருங்குறி எழுத்துருத் தொகுதியில் U+20B9 என்ற இடத்தில் இக்குறியீடு வைக்கப்பட்டுள்ளது.
# இந்திய ரூபாய்க் குறியீடு

## தோற்றம்

மார்ச்சு 5, 2009 அன்று இந்திய அரசு இந்திய ரூபாய்க்கு ஒரு குறியீடு உருவாக்கும் போட்டியை அறிவித்தது. 2010ஆம் ஆண்டு இந்திய வரவுசெலவுத் திட்டக் கணக்கின்போது நிதியமைச்சர் பிரணாப் முகர்ஜி இந்திய ரூபாய்க்குக் குறியீடு என்பதை முன்மொழிந்தார். அக்குறியீடு இந்தியாவின் பண்பாட்டையும் பாரம்பரியத்தையும் கலாச்சாரத்தையும் பறைசாற்றுவதாகவும் இருக்கவேண்டும் என்று குறிப்பிட்டிருந்தார். நந்திதா கொர்ரீய-மெக்ரோத்ரா, இத்தேஷ் பத்மசாலி, சிபின் கேகே, சாருக் ஜே இரானி, த. உதயகுமார் ஆகிய ஐந்து பேரது குறியீடுகள் அமைச்சரவைப் பரிந்துரைக்கு அனுப்பட்டன. இறுதியாக சூலை 15, 2010 அன்று அமைச்சரவைக் கூட்டத்தில்
த. உதயகுமார் திமுக தலைவர் ஒருவரது மகனாவார். இவர் குவகாத்தியிலுள்ள இந்தியத் தொழில்நுட்பக் கழகத்தில் துணைப்பேராசிரியராகப் பணிபுரிகிறார்.
# இந்திய ரூபாய்க் குறியீடு

## மேலும் பார்க்க

தங்கள் நாட்டுப் பணத்திற்கு பன்னாட்டுக் குறியீடுகளைக் கொண்டுள்ள சில நாடுகள்;
1. அமெரிக்கா -டாலர் ($)
1. ஐரோப்பா -யூரோ (€)
1. ஜப்பான் -யென் (¥)
1. கியூபா -பெசோஸ்
1. கொரியா -வான்
1. லாவோஸ் -கிப்ஸ்
1. கோஸ்டாரிக்கா -கொலோன்
1. சுவிட்சர்லாந்து -பிராங்க்
1. நைஜீரியா -நைராஸ்
1. மங்கோலியா -டக்ரிஸ்
1. உக்ரைன் -இர்வினா
1. தாய்லாந்து -பாக்ட்
1. துருக்கி -லிராஸ்
1. தென்னாப்பிரிக்கா -ரான்ட்
# நான்காம் பத்து (பதிற்றுப்பத்து)

சங்க நூலான **பதிற்றுப்பத்தின் நான்காம் பத்து** தொகுப்பில் பத்து பாடல்கள் உள்ளன. அவை காப்பியாற்றுக் காப்பியனார் என்னும் புலவர் களங்காய்க்கண்ணி நார்முடிச்சேரல் என்னும் சேர அரசனைப் பாடியவை. அவை அனைத்தும் அந்தாதி முறையில் தொடுக்கப்பட்டுள்ளன. முந்தைய பாடலின் இறுதியை அடுத்த பாடலின் முதலாகத் தொடுப்பது அந்தாதி. அந்தாதி நூல்களில் நூல் முடியும் தொடரோடு நால் தொடங்கும் தொடருங்கூடத் தொடுக்கப்பட்டிருக்கும். இந்தப் பத்தில் அந்தத் தொடுப்பு காணப்படவிலை. எனவே புலவர் பாடிய பல பாடல்களைக் கொண்ட நூலிலிருந்து 10 பாடல்கள் மட்டும் எடுத்து இணைக்கப்பட்டிருக்கவேண்டும் என்று தோன்றுகிறது.
# நான்காம் பத்து (பதிற்றுப்பத்து)

### பாடல் 31 - கமழ் குரல் துழாஅய்

மக்கள் துளசிமாலை அணிந்த திருமாலை வழிபட்டனர். கையைத் தலையிலே சுமந்தும், மணி அடித்தும் வழிபட்டுவிட்டு நெஞ்சம் நிறைந்த மகிழ்வோடு உறங்கச் சென்றனர். அப்போது கவ்வும் இருளைப் போக்க நிலா வந்தது. அதுபோலவே ஆட்டம் கண்டுகொண்டிருந்த சேரர் குடியை இந்த நார்முடிச் சேரல் ஒளிகொள்ளச் செய்தான்.
தூங்கெயில் கோட்டைக் கதவம் ஒன்றைக் 'கடவுள் அஞ்சி' எனபவன் வானத்தில் இழைத்திருந்தான். அதனைத் தாழிட்ட எழுமரம் போன்ற தோளினை உடையவன் இந்த நார்முடிச் சேரல்.
மண்ணுலகத்தில் மாபெருஞ் செல்வம் படைத்தவன் வண்டன். (வானுலகத்துக் குபேரனைப் போல) இந்த நார்முடிச் சேரலும் வண்டன் போலப் பெருஞ்செல்வம் படைத்தவன்.
நார்முடிச் சேரலின் அரண்மனைச் செல்வி வானத்துச் செம்மீன் (Polaris) போன்ற கற்புடையவள்.
முரசு முழக்கத்துடன் மார்பில் வேல்தழுவச் செய்யும் இவனது மறப்படை பகைவர்க்குச் சூர் (எமன்) போன்றது. நகைவர்க்கு (புன்னகை பூக்கும் தோழர்களுக்குப்) பாதுகாவல் தரும் கோட்டை போன்றது.
நார்முடிச்சேரல் இத்தகைய மாட்சிமைகளைப் பெற்றிருந்தான்.
# நான்காம் பத்து (பதிற்றுப்பத்து)

### பாடல் 32

கழை அமல் கழனி (கரும்பு நட்ட வயல்) (அமல் = நடு, அமல் < அமுல், அமுலாக்கு = நிலைநாட்டு | தமிழ்ச்சொல்)'''  
புலவர் கூற்று | கழங்கு பரப்பிச் சொன்ன குறியைப் பொய்யாக்கி வென்றவனே! சினம் கொள்ளாது பகைவரை வென்றது எனக்கு வியப்பாக உள்ளது. போரில் 'நெடுமிடல்' என்பவன் சாய்ந்தான். 'கொடுமிடல்' என்பவன் துண்டாடப்பட்டான். நெல் விளையும் கழனி நாட்டை நார்முடிச் சேரல் தன்னகப்படுத்திக்கொண்டான். (திருநெல்வேலி ? ) முன்பு ஆட்டம் கண்டிருந்த தம் குடிமக்களை இந்த வெற்றிகளால் தலைநிமிரச் செய்தான். வென்ற நாட்டுப் பகுதிகளைக் கேட்டவர்களுக் கெல்லாம் வழங்கினான். எனினும் அவை குறையவில்லை. (காரணம் அவன் மேலும் மேலும் வென்றுகொண்டே யிருந்தான்.) இவன் தன் ஆட்சியில் சால்பையும், செம்மையையும் கடைப்பிடித்தது எல்லாத் திசைகளிலும் பரவி வியக்க வைத்தது.
# நான்காம் பத்து (பதிற்றுப்பத்து)

### பாடல் 33

வரம்பு இல் வெள்ளம்''' (தொல்காப்பியம் - ஐ, அம், பல் - அல்பெயர் எண் - பா 393) படைப்பொருக்கம்  
கொடித்தேர் அண்ணலே! **(ஆட்சிக்கொடி பறக்கும் தேர்வண்டி)** பகைவரின் காவல் மரங்களில் உன் யானைகளைக் கட்டினாய். உன் படைவெள்ளம் நிலமின்றி நெரிக்கிறது. உன் படைக்கு வானமே மதில். வேல்களே மிளை (காவற்காடு). வில்லும் கவசங்களும் அகழிகள். இடியே முரசம். காற்றே கோட்டை. இதனைக் கண்டு வேந்தர் விலகி ஒதுங்குகின்றனர்.
# நான்காம் பத்து (பதிற்றுப்பத்து)

### பாடல் 34

ஒண்பொறிக் கழற்கால்''' (புறமுதுகு காட்டேன் என்று கழறி (சூளுரைத்து) அணிவது கழல்)  
(இப் பாடலின் 8ஆம் அடியில் சிதைவு உள்ளது) மைந்த! (வலிமை மிக்கவனே) உன் வீரர்கள் காலாள்படையாகச் செல்லும்போது அவர்களது ஆடை நிலத்தைத் தோயும். அவர்கள் தம் கால்களில் வீரக்கழல் அணிந்திருப்பர். புறமுதுகு காட்டி ஓடாத பூட்கையைக் காட்டும் அடையாளம் அது. நீயும் நின் படையினரும் குதிரை, யானை, தேர் ஆகியவற்றில் சென்றும் அரசர்களை வெல்வீர்கள்.
# நான்காம் பத்து (பதிற்றுப்பத்து)

### பாடல் 35

மெய் ஆடு பறந்தலை  
பெரும! அந்தி வானம் போல உன் போர்க்களம் குருதி பாய்ந்து சிவந்திருந்தது. உன்னால் வெட்டப்பட்ட தலை வீழ்ந்தபின் எஞ்சிய முண்ட உடல் போர்க்களத்தில் ஆடிற்று. அதனைக் கழுகுகள் இரையாக்கிக்கொண்டன. இது போர்க்கள யாணர் (விளைச்சல்)
# நான்காம் பத்து (பதிற்றுப்பத்து)

### பாடல் 36

வாள் மயங்கு கடுந்தார்  
போர்கள் பல செய்பவனே! பனங்காட்டுப் போரில் உன் காலாள் வீரரகள் வாளால் யானையின் கையைத் துமித்தனர். இதனை எருவை, எழால் இனக் கழுகுகள் கிழித்தன. மாவும் மாக்களும் (விலங்கின மக்கள்) உண்டனர். கூளியர் குருதி ஒழுக உண்டு ஆடினர். வாழ்க நின் போர்வளம்.
# நான்காம் பத்து (பதிற்றுப்பத்து)

### பாடல் 37

வலம்படு வென்றி  
வெந்திறல் வேந்தே! ஆன்று அவிந்து அடங்கிய செம்மலே! (அகன்ற அறிவை அவித்து வைத்து அடக்கமுடன் வாழும் பண்பாளன்) ஆட்டம் கண்ட குடியை நிலைநிறுத்தினாய். பகைவர்க்குப் பழங்கண்ணும் (துன்பம்) நகைவர்க்கு நன்பொருளும் நல்கினாய். நன்மை புரிவதில் நீயே பெரியவன்
# நான்காம் பத்து (பதிற்றுப்பத்து)

### பாடல் 38

பரிசிலர் வெறுக்கை (வெறுக்கை = போதும் போதும் என்று வெறுக்கத்தக்க செல்வம்)  
தோட்டிமலையை வென்று தனதாக்கிக்கொண்டான். 'வானவரம்பன்' என்று பாராட்டப்பட்டான். நாட்டைத் திருத்தினான். இனியவை பெற்றால் தனித்து உண்ணாமல் பகுத்துண்ணும் பண்பால் செல்வர்களிடையே மேம்பட்டு விளங்கினான். பரிசில் வேண்டி வருபவர்களுக்கு வாரி வாரி வழங்கினான். தனக்கென வாழாமல் பிறர்க்கென வாழ்ந்தான்.
# நான்காம் பத்து (பதிற்றுப்பத்து)

### பாடல் 39

ஏவல் வியன்பணை  
இவன் அணிந்திருந்த நார்முடி எப்படிப்பட்டது என்று இப்பாடல் விளக்குகிறது. பட்டுத்துணித் தலைப்பாகை. (crown) (இது நார் போல வெண்மையாகத் தோன்றிஅயது) அதில் மணி பதித்த பொன்னணி. (மணி களங்காய் போல் தோன்றியது) பொன்னணியில் முத்துக்களும் பதிக்கப்பட்டிருந்தன. (முத்து நார் முடிச்சு போலத் தோன்றியது) (களாப்பழம் கருநிறம் கொண்டது. களாக்காய் பசுமை பாதி, செம்மை பாதியாக இருக்கும்)
கடுஞ்சின முன்ப! (சினவலிமை மிக்கவனே!) உனக்கு அடங்காத அரசர் தம் கோட்டையைத் தம் இல்லம் என்று எண்ணாதிருக்கும்படி தும்பை சூடி நின் போர்மறவர் முரசு முழக்குவர். இதனால் நீ காலன் போன்றவன்.
# நான்காம் பத்து (பதிற்றுப்பத்து)

### பாடல் 40

நாடுகாண் அவிர் சுடர்  
நார்முடிச் சேரலிடம் பரிசில் பெறும்படி இப்பாடலில் விறலி ஆற்றுப்படுத்தப்படுகிறாள். பெரும! 1 நின் படை ஊர்களை நீர் போல முகந்து எடுத்துக்கொள்ளட்டும். 2 அப் படையினர் விழுப்புண் பட்ட தோளை உடையவர். கரந்தைக்கொடி பூத்திருக்கும் பகைவர் வயலில் இருப்புக் கொண்டுள்ளனர். 3 அவர்களது வெற்றியால் நீ நின் மார்பில் **'எழுமுடி**'மாலை அணிந்துள்ளாய்.
4 நன்னன் என்னும் அரசனின் காவல்மரமான வாகைமரத்தை நீ அடியோடு வெட்டிச் சாய்த்தாய்.
5 இந்த வெற்றிக்குப் பின்னர் நார்முடிச்சேரல் நேரிக் காட்டில் தங்கியிருந்ததைச் சுட்டிக் காட்டி, பரிசில் பெற அவனிடம் செல்லும்படி புலவர் விறலியை ஆற்றுப்படுதுகிறார். 6 அங்கே அவன் விறலிக்குப் பொன்னால் செய்த வேங்கைமாலை சூட்டுவான். 7 பாணர்க்குப் பசும்பொன் மாலை சூட்டுவான். 8 அங்கே இளமைநலக் குமரர் மகிழ்ச்சியோடு அவனை வாழ்த்திக் கொண்டிருப்பர். 9 நேரிக்காடு தோட்டிமலைப் பகுதியில் உள்ளது (தொட்டபெட்டா) 10 அங்கே காடுகள். காடுகளில் நீர்ப்பிசிர்களின் பொறி பரந்திருக்கும். அவற்றிற்கு இடையே தீ மூட்டி நார்முடிச் சேரல் இருப்புக் கொண்டிருப்பான். (இந்தக் காட்சிதான் **நாடுகாண் அவிர்சுடர்.**
# நான்காம் பத்து (பதிற்றுப்பத்து)

### பதிகம்

1 களங்காய்க்கண்ணி நார்முடிச் சேரலின் தந்தை - இமையவரம்பன் நெடுஞ்சேரலாதன். 2 தாய் - வேள் ஆவிக் கோமான் பதுமன் என்பவனின் மகள். (பதுமன் ஆவியர் குடியைச் சேர்ந்தவன். ஆவியர் குடி பழனி எனப்படும் பொதினிமலைப் பகுதியை மையம் கொண்டது. இதனால் முருக தெய்வத்தைக்கூட வேள் என்கிறோம்) 3 நார்முடிச்சேரல் பூழி நாட்டின்மீது படைநடத்தித் தனதாக்கிக்கொண்டான். 4 கடம்பின் பெருவாயில் நகரில் இருந்துகொண்டு ஆண்ட நன்னன் அரசனின் ஆற்றலை அழித்து அவனது காவல்மரமான வாகையை வெட்டி வீழ்த்தினான். 5 ஆட்டம் கண்டிருந்த சேரர்குடியின் ஆட்சியை இந்த வெற்றிகளால் நிலைகொள்ளச் செய்தான். 6 இந்தப் பாடல்களைப் பாடி புலவர்க்கு 40,00,000 (நாற்பது நூறாயிரம்) பொற்காசு கொடுத்தான். 7 அத்துடன் தன் ஆட்சியில் பங்கு கொள்ளும் பேற்றினையும் கொடுத்தான். 8 இவன் 25 ஆண்டு ஆட்சிபுரிந்தான்.
# படிமவாதம்

**படிமவாதம் ** , இருபதாம் நூற்றாண்டின் ஆரம்பத்தில் இங்கிலாந்து மற்றும் ஐக்கிய அமெரிக்காவில் தோற்றம் பெற்ற இலக்கிய இயக்கமாகும். கவிதையின் படிமத் துல்லியமும் எழுத்து நடையின் கூர்மையும் தெளிவும் இக் கொள்கையில் வலியுறுத்தப்பட்டது. வீரதீர வெற்றிச் சாகசக் கதைகளிலுள்ள போக்குகளை படிமவாதிகள் நிராகரித்தனர்.1914க்கும்1917இடைப்பட்ட காலப்பகுதியில் ஆங்கில இலக்கியத்தை ஆக்கிரமித்த நவீன ஆங்கிலக் கவிதைகளுக்கு இது வழிவகுத்தது.ஆங்கில இலக்கியத்தின் முதலாவது நவீன இலக்கிய அமைப்பாகவும் இதுவே கருதப்படுகிறது. தாம் கூறவந்த கருத்துக்களுக்கும் உணர்ச்சிக்கும் காட்சிவடிவம் கொடுக்க படிமவாதிகள் முயன்றனர். அகவுருக்களைக் கட்டியெழுப்புதல் அவர்களின் தலையாய முயற்சியாயிற்று. கவிதைக்குரிய கருக் பொருளைத் தெரிவுசெய்வதில் படிமவாதிகள் தாராண்மைப் போக்குடையவர்களாயிருந்தனர். படிமவாதம் கட்டற்ற கவிதையாக்கத்திற்குத் தூண்டு கோலாயிற்று.
# படிமவாதம்

## சான்று

படிமக் கவிதை இயக்கத்தைச் சேர்ந்த ஹில்டா டூலிட்டில் எழுதிய குளம் கவிதை-
# பிறிது மொழிதல் அணி

**பிறிது மொழிதல் அணி** என்பது தான் கருதும் பொருளை வெளிப்படையாகக் கூறாமல் பிறிதொன்றால் ஏற்றிக் கூறுதல். அதாவது கருத்திலே ஒன்றைக் கொண்டு, அது குறிப்பால் விளங்கித் தோன்றுமாறு வேறு ஒன்றைக் கூறுவது போல பிறிதொரு பொருள் மேல் ஏற்றிக் கூறுவது. புலவர் தான் கருதிய பொருளை வெளிப்படையாகக் கூறாமல் அதனை வெளிப்படுத்துவதற்குரிய ஒத்த பிறிதொன்றினைச் சொல்வது.
# பிறிது மொழிதல் அணி

## தன்மை

**பிறிது மொழிதல் அணி** உவமானத்தை மட்டும் கூறி உவமேயத்தை உணர்த்தி நிற்கும்.
# பிறிது மொழிதல் அணி

## தன்மை

### எடுத்துக்காட்டு

- **உவமை அணி** - மயில் போலும் பெண் வருகிறாள். (அது போல இது)
- **உருவக அணி** - மயில் வருகிறாள். (இதுதான் அது)
- **பிறிது மொழிதல் அணி** - அது போல இது என்றும் வராது. இதுதான் அது என்றும் வராது.  
பிறிதுமொழிதல் அணிக்கு மிகவும் நல்ல உதாரணமாக அமைபவை திருவள்ளுவரின் திருக்குறள்கள்.
# பிறிது மொழிதல் அணி

## உள்ளுறை உவமம்

பிறிது மொழிதல் அணியை உள்ளுறை உவமம் என்றும் சொல்லலாம். உள்ளுறை உவமம் என்றால் உள்ளே மறைந்திருப்பது என்று பொருள் பெறும்.
# பிறிது மொழிதல் அணி

## உள்ளுறை உவமம்

### எடுத்துக்காட்டு

<poem>
உச்சி வகிர்ந்தெடுத்து
பிச்சிப்பூ வைச்ச கிளி
பச்சைமலைத் தோட்டத்திலே
மேயுதென்று சொன்னாங்க
</poem>  
இதில் அவர், தனது மனைவி தவறு செய்கிறார் என்ற ஊராரின் கூற்றை "கிளி மேயுது" என்கின்ற வார்த்தைகளால் ஆற்றாமையுடன் வெளிச் சொல்கிறார். பசு மேயும். கிளி மேயாது. அவர் தன் மனைவியில் சந்தேகம் ஏற்பட்டதால், தன் மனைவியை நினைத்துக் கொண்டு, மனைவி என்ற சொல்லையே பாவிக்காமல் "கிளி ஊர் முழுக்க மேய்கிறது" என்று சொல்வது **பிறிது மொழிதல் அணி**.  
எடுத்துக்காட்டு 2  
பீலிபெய் சாகாடும் அச்சிறும் அப்பண்டம்  
சால மிகுத்துப் பெயின்.  
இதில் வள்ளுவர் மயிலிறகு சிறிதாக இருந்தாலும் அதிகமாக வண்டியில் ஏற்றினால் வண்டியானது பாரம் தங்காமல் அச்சாணி முறிந்துவிடும் என வெளிப்படையாகக் கூறி உள்ளுறையாக பகைவர்கள் சிறியவர்களாக இருந்தாலும் அதிகமானால் நம்மை எளிதில் வென்று விடுவர், என்பது ஆகும்.
# அல்பெர்ட்டோ காண்ட்டடார்

**அல்பெர்ட்டோ காண்ட்டடார்** (*Alberto Contador*, பிறப்பு: டிசம்பர் 6, 1982) ஒரு தொழில்முறை-மிதிவண்டி ஓட்டும் வீரர், எசுப்பானியர். தற்போது அசுட்டானா என்ற அணிக்காக ஓட்டுபவர். 2007-இல் டிசுக்கவரி அணிக்காக ஓட்டி *டூவ ட பிரான்சு* அல்லது *பிரான்சு சுற்று* என்ற உலகப்புகழ் பெற்ற மிதிவண்டி சாலைப் போட்டியை வென்றார். 2008 *வுயேட்டா அ இசுபான்யா* (எசுப்பானியா சுற்று), 2008 *ஜீரோ தீ தாலியா* (இத்தாலி சுற்று), 2009, 2010 டூவ ட பிரான்சு ஆகிய போட்டிகளை அசுட்டானா அணியிலிருந்தும் வென்றுள்ளார். சாலை மிதிவண்டிப் போட்டிகளில் மிகவும் பெருமைக்குரிய ஆன்றபெருஞ் சுற்றுப்போட்டிகள் (Grand Tours) என்றழைக்கப்படும் பிரான்சு சுற்று, எசுப்பானியா சுற்று, இத்தாலி சுற்று ஆகிய மூன்றிலும் வெற்றி பெற்ற ஐந்தாவது வீரர் என்ற பெருமை காண்ட்டடாரைச் சேரும்.
# விக்கிப்பீடியா:உங்களுக்குத் தெரியுமா/ஆகஸ்ட் 7, 2010

- தமிழக அரசு 1970-ம் ஆண்டு அங்கீகரித்த தமிழ்த்தாய் வாழ்த்து பாடல் 1891ம் ஆண்டு பெ. சுந்தரம் பிள்ளையால் இயற்றப்பட்ட மனோன்மணீயம் எனற நாடகத்தில் இடம் பெற்ற தமிழ் தெய்வ வணக்கப் பாடல் ஆகும்.
- ரோம எண்ணுருவில் சுழியத்தை குறிக்கும் எண்ணுருக்கள் இல்லை; இடமதிப்பு சார்ந்த எண்முறையில் இல்லை.
- பைக்கால் ஏரி உலகின் மிக ஆழமான ஏரியாகும். உருசியாவின் தென் சைபீரியா மாகாணத்தில் அமையப்பெற்றுள்ள இந்த ஏரி பூமியினை சுற்றியுள்ள மொத்த நன்னீர் நிலைகளில் 20 சதவிகித நன்னீரினை தன்னகத்தே கொண்டுள்ளது.
- ஒரு கடதாசியை 7 முறைக்கு மேல் பாதிபாதியாக மடிக்கமுடியாது என்பதை அறிவீரா?, அது எவ்வளவு மெலிதாக இருந்தாலும் சரி எவ்வளவு பெரிதாக இருந்தாலும் சரி 7 முறைக்கு மேல் பாதிபாதியாக மடிக்க இயலாது.
- ஒவ்வொரு மனிதனின் நாக்கின் ரேகைக்கும் வேறுபாடு உண்டு.
- 1895 இல் திருகோணமலையைச் சேர்ந்த த. சரவணமுத்துப்பிள்ளை எழுதிய மோகனாங்கி என்பது தமிழில் எழுதப்பட்ட முதலாவது வரலாற்றுப் புதினம் ஆகும்.
# கார்மேல் கார்டன் மெட்ரிக்குலேசன் மேல்நிலைப் பள்ளி, கோவை

**கார்மேல் கார்டன் மெட்ரிக்குலேசன் மேல்நிலைப் பள்ளி** தமிழ்நாட்டில் கோயம்புத்தூர் மாநகரில், ரெட் பீல்ட்சு சாலையில் அமைந்துள்ள ஒரு ஆங்கில வழிக் கல்விப் பள்ளியாகும். கோவை ரோமன் கத்தோலிக்க ஆயர், சவரிமுத்து என்பவரால் தொடங்கப்பட்ட இந்தப் பள்ளி கோயம்புத்தூரில் உருவான ஆண்களுக்கான முதல் பதின்மப் (மெட்ரிக்குலேஷன்) பள்ளியாகும்.
# இணைய நெறிமுறைப் பதிப்பு 6

**இ.நெறி ப6** ( இணைய நெறிமுறை பதிப்பு 6 என்பதின் சுருக்கம்) *(IPv6)* என்பது ஒரு இணைய நெறிமுறையாகும் . இன்றும் பயனோங்கி நிற்கும் முதல் செயல்படுத்தமான இ.நெறி ப4 ஐ முறியடிக்கவே இது கட்டமைக்கப்பட்டது . இது பொட்டணம்-மாற்று பிணையத்தின் ஓர் இணைய அடுக்கு நெறிமுறையாகும் . இ.நெறி ப4 ஐ முதலில் மறுகட்டமைப்பிற்கு திசைத் திருப்பியதன் காரணம் அதன் முகவரிப் பகிர்வின்மையே ஆகும். டிசம்பர் 1998 இல், இணையக் குறிப்பீட்டுத் தர நிர்ணயம் RFC 2460 என்பதுடன் இ.நெறி ப6 பற்றி இணையப் பொறியியல் பணிச் செயற்படையால் விவரிக்கப்பட்டது .  
இ.நெறி ப6, இ.நெறி ப4 ஐ விட பரந்த பெரும் முகவரித் தளங்களை கொண்டதாகும் . வெறும் 32-துகள் (பிட்) முகவரியை இ.நெறி ப4 கொண்ட நிலையில் இ.நெறி ப6 , 128-துகள் (பிட்) முகவரியை கொண்டதாக இருப்பதினாலேயே இவை நேர்ந்தது . இதனால் இந்த புதிய முகவரித் தளம் 2<sup>128</sup> (ஏறத்தாள 3.4×10<sup>38</sup>) முகவரிகளைக் கொண்டிருக்கிறது .
# செம்பெருமீன்

**செம்பெருமீன்** (*red giant*) அல்லது **சிவப்பு அரக்கன்** என்பது விண்மீன் படிமலர்ச்சியில் இறுதிக் கட்டத்தில் உள்ள பொலிவுமிக்க தாழ் அல்லது இடைநிலைப் பொருண்மைகொண்ட பெருமீனாகும். இது தோராயமாக, 0.3 முதல் 8 மடங்கு சூரியப் பொருண்மை கொண்டதாகும். வெளிப்புற வளிமண்டலம் உப்பி, இழுப்புடன் ஆரத்தைச் செறிவாக வைத்திருப்பதால் மேற்பரப்பு வெப்பநிலை 5000 கெல்வினுக்கும் குறைவாக, (2500 - 3500 <sup>0</sup> C மேற்பரப்பு வெப்பநிலையில் ) இருக்கும். செம்பெருமீனின் தோற்றம் மஞ்சள் வெளிர்சிவப்பில் இருந்து சிவப்பு நிறம் வரை மாறும். இது விண்மீன் வகைப்பாட்டில் K,M கதிர்நிரல் வகைகளில் S வகுப்பு விண்மீன்களாகவும் பெரும்பாலான கரிம விண்மீகளாகவும் அமையலாம்.
பரவலான செம்பெருமீன்கள் தமது செம்பெருங்கிளைக் கட்டத்தின் முடிவில் உள்ளன. ஆனால் இன்னமும் நீரகம் இணைந்து எல்லியத்தை உருவாக்கும் அணுக்கருத் தொகுப்பு நிகழ்வில் இவை ஈடுபடுகின்ரன. இதன் உள்ளே அகட்டில் சிதைவுறும் எல்லிய நடுப்பகுதி அமையும். மும்மை ஆல்பா வினைவழி எல்லியத்தை கரிமமாக மாற்றும் செந்திரளை (red clump) விண்மீன்களும் செம்பெருமீன்வகையில் அடங்கும்; இவை குளிர்ந்த கிடைக்கிளையின் நடுவிலும் சிதையும் கரிம-உயிரக அகடும் எல்லியம் எரிகின்ற புறக்கூடுமுள்ள அணுகுநிலைப் பெருமீன் கிளையிலும் அமைகின்றன.  
மிக அருகில் உள்ள செம்பெருமீன் காமா குரூசிசு ஆகும். இது 88 ஒளியாண்டுகள் தொலைவில் உள்ளது. ஆனால் வெண்சிவப்பு பெருமீன் ஆர்க்தூரசுவைச் சிலர் செம்பெருமீன் எனவே கருதுகின்றனர். இது 36 ஒளியாண்டுகள் தொலைவில் உள்ளது.